

VLADA REPUBLIKE HRVATSKE

Zagreb, 6. lipnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo kulture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Verifikacija odgovora na zastupničko pitanje Domagoja Hajdukovića, u vezi s objavom lažnih vijesti u medijima |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

  *PRIJEDLOG*

**Klasa:**

**Urbroj:**

**Zagreb,**

 **PREDSJEDNIKU HRVATSKOGA SABORA**

Predmet: Zastupničko pitanje Domagoja Hajdukovića, u vezi s objavom lažnih vijesti u medijima - odgovor Vlade

 Zastupnik u Hrvatskome saboru, Domagoj Hajduković, postavio je, sukladno s člankom 140. Poslovnika Hrvatskoga sabora (Narodne novine, br. 81/13, 113/16, 69/17 i 29/18), zastupničko pitanje u vezi s objavom lažnih vijesti u medijima.

 Na navedeno zastupničko pitanje Vlada Republike Hrvatske, daje sljedeći odgovor:

 Vlada Republike Hrvatske zastupa stav da je medijska pismenost jedna od najvažnijih kompetencija za djecu i odrasle te da, ne samo medijska pismenost, već i sigurnost djece na internetu trebaju biti jedan od glavnih ciljeva obrazovanja i cjeloživotnog učenja.

Vlada Republike Hrvatske podržava sve aspekte medijske pismenosti te je još 2009. godine u Zakon o elektroničkim medijima (Narodne novine, br. 153/09, 84/11, 94/13 i 136/13 – ispravak) ugrađena obveza regulatoru (Agenciji za elektroničke medije) da potiče razvoj medijske pismenosti.

U travnju 2018. godine održani su Prvi dani medijske pismenosti, a Ministarstvo kulture bilo je pokrovitelj tog događanja jednako kao i drugih dana koji su održani 8. – 12. travnja 2019. godine na kojima se raspravljalo o govoru mržnje, toleranciji, empatiji, dostojanstvu, lažnim vijestima i manipulaciji te razvijanju kritičkog razmišljanja. Za podršku roditeljima, skrbnicima te učiteljima u podizanju razine vlastite medijske pismenosti te medijskih vještina i znanja djece, Agencija za elektroničke medije i UNICEF pokrenuli su portal pod nazivom medijskapismenost.hr koji ima i svoj profil na Facebooku.

Potrebno je spomenuti kako je u prosincu 2018. godine, na razini Europske unije, objavljen Akcijski plan za borbu protiv dezinformiranja, koji daje smjernice za pripremu mjera s ciljem jačanja sposobnosti institucija Europske unije i država članica u borbi protiv dezinformacija. Plan predviđa mjere i aktivnosti u cilju zajedničkog i koordiniranog odgovora na izazov dezinformiranja.

Vlada Republike Hrvatske je donijela Odluku o uspostavi nacionalne mreže suradnje u području izbora za Europski parlament, a jednako tako imenovala je i nacionalnu kontakt točku za „sustav brzog uzbunjivanja“ (RAS – Rapid Alert system) s ciljem jačanja situacijske svijesti i koordiniranog odgovora na dezinformiranje.

Europska unija je dala smjernice za prepoznavanje „lažnih vijesti“ u kojima se upućuje da se utvrde izvori vijesti, je li vijest provjerena iz više izvora i koja je nakana vijesti.

Na kraju ističemo kako je suradnja s medijima na ovim temama od iznimne važnosti te će se i u sljedećem razdoblju nastaviti provođenje aktivnosti.

 Eventualno potrebna dodatna obrazloženja u vezi s pitanjem zastupnika, dat će dr. sc. Nina Obuljen Koržinek, ministrica kulture.

 PREDSJEDNIK

 mr. sc. Andrej Plenković